Kuratele vir VBS ‘beskerm juis armes’ | Netwerk24
Deur Hanlie Stadler 15 Maart 2018 12:46
Cas Coovadia Foto: Nelius Rademan
Die Bankvereniging van Suid-Afrika (Basa) wil hê die banksektor moet getransformeer word, maar dit moenie gedoen word ten koste van finansiële stabiliteit nie.
Cas Coovadia, besturende direkteur van Basa, sê in sy reaksie op die kuratele van VBS Mutual Bank hy het volle vertroue in die Reserwebank.
“Die verdienste en spaargeld van die land se burgers word aan Suid-Afrikaanse banke toevertrou.
“Die ineenstorting van ’n bank – dit maak nie saak hoe groot of klein nie – beteken dikwels dat mense wat dit die minste kan bekostig, toegang tot hul geld verloor, en dit rig skade aan sake-, verbruikers- en beleggersvertroue in die land aan.
“Suid-Afrika kan dit nie bekostig nie, veral aangesien dit net begin het met inklusiewe ekonomiese herstel.
“Die bank se verbintenis tot inflasieteikens en prysstabiliteit beskerm die waarde van armes se geld.”
Coovadia se reaksie kom nadat baie ontleders verlede week gesê het die tesourie het bygedra tot die ondergang van VBS, wat juis arm mense op die platteland bedien.
Dis omdat die tesourie munisipaliteite gewaarsku het om nie geld by VBS te belê nie omdat dit strydig is met die Wet op Munisipale Finansiële Bestuur.
VBS het in Februarie ernstige kontantvloeiprobleme ontwikkel en Kuben Naidoo, registrateur van banke, het Sondag gesê dis omdat die bank groot korttermyndeposito’s van munisipaliteite ontvang, waarteen geld op lang termyn vir onder meer huislenings uitgeleen word.
Naidoo het ook gesê VBS het net te vinnig uitgebrei die afgelope jare.
VBS het in die nuus beland toe hy R7,8 miljoen aan oudpres. Jacob Zuma geleen het om vir van die verbeterings aan sy Nkandla-woning te betaal.
Daarna het VBS aggressief begin takke open en die steun gewerf van organisasies soos Black First Land First, wat aggressief die transformasie van die finansiëledienstesektor eis.
Meer oor: Basa | Vbs Mutual Bank | Jacob Zuma | Cas Coovadia | Kuben Naidoo | Reserwebank
‘Los banke uit!’ - Cas Coovadia
Hiér is ’n 4-punt-plan wat sal werk – Cas Coovadia